Source: http://monitorulneamt.ro/ceahlaul-scor-de-maidan-cu-pascani/
Timestamp: 2020-01-23 11:41:54+00:00

Document:
Ceahlăul, scor de... maidan cu Paşcani » Monitorul de Neamț și Roman
■ sîmbătă, pe teren propriu, CSM Ceahlăul s-au impus cu 7-1 (2-1) în faţa unei echipe prea crude pentru exigenţele Ligii 3 ■ galben- negrii au înscris de patru ori în ultimul sfert de oră ■ oaspeţii s-au consolat cu golul de onoare, cea mai frumoasă execuţie a meciului ■ FC Ozana a remizat sub Cetate cu Universitatea Dunărea de Jos Galaţi, 1-1 (0-1) ■
CSM Ceahlăul a reuşit sîmbătă să facă uitată înfrîngerea din etapa precedentă, cu Aerostar, printr-o victorie la un scor greu de anticipat chiar dacă gazdele porneau favorite în disputa cu CSM Paşcani. La finalul celor 90 de minute, tabela indica scorul de 7-1, însă desprinderea s-a produs în ultimul sfert de oră al jocului, cînd formaţia vizitoare a părut sufocată sub atacurile în valuri ale pietrenilor. Nu e mai puţin adevărat că schimbările efectuate de antrenorul galben-negrilor, Ştefan Stoica, au fost inspirate, atît Robert Vasile, cu o dublă, cît şi Modibo Keita abia introduşi în meci, reuşind să ducă scorul la aceste proporţii. Reuşitele partidei ce a contat pentru etapa a 6-a a Ligii 3, Seria I, au aparţinut lui Vasile Petra (’12), Yoann Fellrath (’32), Arsene Luboya (’59), Răzvan Pîntea (’75), Robert Vasile (’80, ’89), Modibo Keita (’83), respectiv Bogdan Văcaru (’44), reuşita oaspeţilor fiind una de excepţie, cu un şut imparabil trimis în vinclul din stînga porţii apărate de Barna. Golul păşcănenilor, căzut chiar înainte de pauză, l-a făcut pe antrenorul Ştefan Stoica să reacţioneze la vestiare, nemulţumit că echipa dă dovadă de slăbiciune în faţa celei mai slabe echipe din serie. „După 2-0, oaspeţii au făcut 2-1, şi am fost foarte supărat la pauză pentru că, în general dacă vrei să fii echipă mare, trebuie să primeşti gol foarte rar. Însă noi, în afară de un joc, în toate celelalte am primit gol şi asta mă nemulţumeşte. Dar probabil că-şi spune cuvîntul şi tinereţea noastră, însă trebuie să fim mai duri acolo şi să încercăm dacă vrem să fim între primele echipe în seria asta care este foarte sănătoasă, cu echipe foarte bune, foarte bine organizate din toate punctele de vedere, trebuie să luăm goluri mai puţine. Una peste alta, la un moment dat s-au descătuşat băieţii, au jucat, au făcut şi spectacol iar scorul spune tot“, a declarat, după meci, tehnicianul formaţiei CSM Ceahlăul. Finalul partidei de sîmbătă a consemnat atît debutul tînărului Covasan, cît şi cavalcada de goluri în poarta adversă. După meci, antrenorul principal Ştefan Stoica s-a arătat mulţumit de prestaţia tinerilor jucători la care a apelat în duelul cu CSM Paşcani: „Robert Vasile e un jucător valoros care mie-mi place şi i-am spus mereu răbdare că va veni la fiecare rîndul să joace şi să ajute echipa, pentru că e lung campionatul. Le-am explicat că cine se antrenează cum trebuie o să fie în primul 11. Răzvan Pîntea e un jucător foarte talentat. El a fost obişnuit să joace numai faza de atac, dar acum trebuie să mergem la primul loc şi încet-încet, de două-trei săptămîni, şi-a dat seama că dacă vrea să ajungă în fotbalul mare, trebuie neapărat să facă ambele faze, şi atac şi apărare“, a mai precizat antrenorul grupării pietrene.
Ozana, semieşec sub Cetate
FC Ozana Tîrgu Neamţ a reuşit să obţină doar un punct din confruntarea contra celor de la CSU Dunărea de Jos Galaţi, scor 1- 1, la capătul unui meci în care jocul prestat de elevii lui Daniel Zavate nu s-a ridicat la nivelul dorit. Oaspeţii au deschis scorul în prelungirile primei reprize prin Bădilaş (’45+1), după o greşeală a portarului Cotuna. După ieşirea de la cabine, nemţenii au împins jocul în jumătatea de teren a oaspeţilor, Mercaş reuşind egalarea în minutul 53, acesta marcînd cu o lovitură de cap după o centrare a lui Miron din lovitură liberă. „Pînă la urmă trebuie să ne mulţumim cu un punct la ce ocazii au avut oaspeţii, sincer, trebuia să luăm măcar 3-4 goluri de la ei. Sînt nemulţumit total mai ales de atitudinea jucătorilor, săptămîna asta numai plimbări, Facultate, Iaşi – Tg.Neamţ, antrenamente…se vede rezultatul vineri. Chiar nu pot să vă zic ce le-am spus la pauză…Nu neaparăt s-a schimbat jocul în repriza a doua, au fost mai puţini nervi, dar fără nici o claritate, ocaziile au apărut pe mingi lungi, am spus să scoatem jocul la margine, că echipa adversă se comasează în careul lor, dar se pare că totul a fost pe invers astăzi. Sincer, m-a surprins echipa mea…un joc destul de slab, cu o lejeritate în mişcare şi fără viteză în joc, au crezut ca vor cîştiga jocul de la început, dar aici la fiecare etapă trebuie sa tratezi jocul ca ultimul“ a declarat antrenorul Daniel Zavate care a folosit vineri următoarea formulă de echipă: Cotună – Balint (Ungurenaşu), Moisi, Rusu, Huţanu, Miron, Şerban (Mercaş), Hodorogea (Ignea), Furtună (Asavoaie), Apostol, Zaharia. În etapa următoare, Ozana Tîrgu Neamţ se va deplasa sîmbătă la Suceava, acolo unde va întîlni formaţia locală Foresta, în timp ce CSM Ceahlăul va da piept în deplasare la Galaţi chiar cu fosta adversară a tîrgnemţenilor, Univ. Dunărea de Jos. Iată şi rezultatele complete ale etapei a VI-a: vineri, 27 septembrie: Aerostar Bacău – Sporting Lieşti 3-1 (2-0); FC Botoşani 2 – Foresta Suceava 4-1 (1-0); Ozana Tg. Neamţ – Univ. Dunărea de Jos Galaţi 1-1 (0-1); sîmbăta, 28 septembrie: CSM Focşani – Huşana Huşi 2-0 (1-0); KSE Tîrgu Secuiesc – Bucovina Rădăuţi 0-1 (0-1); Ştiinţa Miroslava – CSM Bacău 4-0 (2-0); CSM Ceahlăul – CSM Paşcani 7- 1 (2-1), SC Otelul Galaţi – Şomuz Fălticeni 3-0 (1-0).
Cuvinte cheie:canidemaidanscor

References: CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM